**Vprašanja iz dogodka Inovativen.si, 9.10.2025**

Prenova smernic za promocijo zdravja na delovnem mestu

**»Kolegialni odgovori na vprašanja, ki so jih udeleženci zastavili med delavnico, odražajo mnenje udeležencev in ne predstavljajo stališč organizacij.«**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 1:

**UKOM oziroma vsem - katere vse aktivnosti nosijo finančne posledice in od kod so financirane?**

**Za: Vseeno.**

Odgovor:

MJU: Gre za namenska finančna sredstva – v proračunu MJU – sprejema se letno.

UKOM: Stališče Računskega sodišča je, da naj se čim več aktivnosti za promocijo zdravja izvaja brez stroškov in z lastnimi viri/kadri. Kar se tiče sredstev za promocijo zdravja: vsak delodajalec mora jasno opredeliti, koliko sredstev bo namenil za promocijo zdravja v posameznem letu. V MFeRacu mora vsak proračunski uporabnik za promocijo zdravja odpreti poseben proračunski ukrep. Sredstva zagotovi vsak proračunski uporabnik sam (koliko sredstev se mora ali sme zagotoviti, zaenkrat ni nikjer določeno). UKOM letno za aktivnosti promocije zdravja pri delu namenja 10.000 EUR z DDV. Poleg tega bo UKOM prejel sredstva iz razpisa ZZZS v višini 30.000 EUR brez DDV za obdobje 2025-2027. Nekatere aktivnosti na UKOM izvajamo sami in so zato brez stroškov, nekatere pa izvajamo z zunanjimi izvajalci.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 2:

**Kje je možno dobiti zbir poročil Računskega sodišča?**

**Za: Stašo Mesec.**

Odgovor:

S temle razpolagam jaz. Morda je še kje kaj:

<https://www.rs-rs.si/fileadmin/user_upload/Datoteke/Revizije/2022/ZZZS-PP20/ZZZS_PP20_RevizijskoP_P.pdf> sedma vrstica na str. 56

<https://www.rs-rs.si/fileadmin/user_upload/Datoteke/Revizije/2022/ZTKKranj/ZTKKranj_PP20_RevizijskoPorocilo_P.pdf> zadnja vrstica na str. 15

<https://www.rs-rs.si/fileadmin/user_upload/Datoteke/Revizije/2024/GeoZ/GeoZ_PP22_Revizijsko_P.pdf,> str. 27/28

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 3:

**Kako bi pridobili seznam aktivnosti, ki so bile uspešno potrjene s strani RS?**

**Za: Vseeno.**

Odgovor: kolikor razumem jaz (Staša, MJU), ni zbira. Gre zato, da morajo biti ukrepi utemeljeni in se jih mora spremljati.

UKOM: Tak seznam ne obstaja, ker je nek ukrep na podlagi analize zdravja lahko upravičen na enem organu, na drugem organu pa ni upravičen. Primer: Organ se sooča z večjim številom uslužbencev s prekomerno težo, tako je delavnica o zdravem hujšanju upravičen ukrep/izdatek, medtem ko je na organu z uslužbenci z normalno težo taka delavnica neupravičen ukrep/izdatek.

Tanja Urdih Lazar: Takšnega seznama arbitrarno ni mogoče pripraviti, saj ne bi bil nikoli dokončen in bi vselej tvegali, da bi kaj pomembnega in upravičenega izpustili. Po našem mnenju pa bi lahko bili številni od ukrepov, ki jih Računsko sodišče zdaj navaja kot dvomljive, upravičeni, če bi temeljili na potrebah konkretnega kolektiva in bi bili del širšega načrta promocije zdravja. Računskemu sodišču se je na primer zdel vprašljiv nakup kolesarskih čelad. Naše mnenje je, da če je na primer spodbujanje kolesarjenja na delo in z dela (namesto uporabe avtomobila ali mestnega prometa) dopolnitev širšega programa spodbujanja gibanja in preprečevanja kostno-mišičnih bolezni pri pretežno sedečih delih, kjer se sicer uvajajo tudi ergonomske prilagoditve delovnih mest in drugi ukrepi, potem bi lahko upravičili tudi nakup kolesarskih čelad. Če pa je to izoliran ukrep, ki hkrati tudi nima podlage v podatkih o zdravju, bi bili tudi mi zadržani do opredelitve takšnega ukrepa kot promocije zdravja. Pri tem je treba upoštevati, da tako kot celotno poslovanje subjektov javnega sektorja Računsko sodišče tudi aktivnosti s področja promocije zdravja presoja z vidika javnofinančnih načel, med katerimi so najpomembnejša načela varčnosti, učinkovitosti in gospodarnosti. To v praksi pomeni tudi, da se morajo iz programa promocije zdravja in ukrepov, ki jih ta vsebuje, videti razlogi za te ukrepe in tudi koristi (tudi finančne), ki jih prinašajo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 4:

**Kineziološki posvet - kako konkretno do tega?**

**Za: Vseeno.**

Odgovor:

UKOM: To je lahko upravičen izdatek, če analiza zdravja vaših uslužbencev pokaže, da je utemeljena potreba za tak pregled (ne zgolj želja po tem). Taka aktivnost mora biti skladna z izbranim področjem ukrepanja in operativnimi cilji.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 5:

**5.1 Pod kakšnimi pogoji je košarica sadja po vašem mnenju lahko upravičena? Kaj bi morala konkretna organizacija zagotoviti prej in kaj potem?**  
**5.2 Mene tudi zanima zakaj je nabava sadja prepovedana.**

**Za: Tanja Udrih Lazar - KIMDPŠ**

Odgovor:

UKOM: Košarico sadja je zelo težko upravičiti kot ukrep/izdatek za promocijo zdravja. Predlog rešitve: Če proračunski uporabnik želi kupovati sadje, potem naj sadje financira kot reprezentanco ministra/direktorja.

Tanja Urdih Lazar: Moj odgovor bi bil po analogiji odgovora pri vprašanju 3. V imenu Računskega sodišča ne morem govoriti, po našem mnenju pa bi lahko bila košarica sadja upravičena kot del širšega načrta spodbujanja zdrave prehrane in obvladovanja kroničnih nenalezljivih bolezni, povezanih z neustrezno prehrano in pomanjkanjem gibanja. V vsakem primeru pa smo tudi prepričani, da mora program promocije zdravja izhajati iz podatkov (o zdravju, zdravstvenih težavah, obremenitvah pri delu, življenjskem slogu itd.), na podlagi katerih lahko potem spremljamo, ali so ukrepi učinkoviti. Torej: podatke potrebujemo, da vemo, kakšne ukrepe načrtovati, poleg tega pa da spremljamo učinkovitost teh ukrepov. To je bil tudi izvorni cilj promocije zdravja na delovnem mestu, ko se je začela pred več desetletji razvijati v zahodnem svetu: znižati stroške slabega zdravja delavcev ter izboljšati učinkovitost in produktivnost pri delu. Zato je bilo delovanje na tem področju za delodajalce večinoma prostovoljno, saj so se ga lotili tisti, ki so v tem videli smisel in koristi.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 6:

**Kdaj okvirno naj bi nove smernice ugledale luč sveta?**

**Časovnica novih smernic, kdaj jih lahko pričakujemo?**

**Za: Stašo Mesec in Tanjo Mate.**

Odgovor: MZ si je zastavil prenovo smernic do novega leta. V tem času je podpora MJU predvsem usmerjena v to, da s pomočjo uporabnikov povežemo stroko in zakonodajalca.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 7:

**Kdo so izvajalci, ki so pomagali pri načrtu PZ?**

**Za: Nado Hozjan - Urbanistični inštitut RS**

Odgovor: UIRS je sodeloval z ga. Polono Štajnar, <https://www.teamvital.si/programi-promocije-zdravja/>.

Tanja Urdih Lazar: Pri izbiri zunanjih izvajalcev, ki pomagajo pri pripravi načrtov PZ, svetujemo previdnost. Veliko bolje se nam zdi, če se tega dela loti nekdo iz organizacije, ki kolektiv tudi dobro pozna. Zavedamo se sicer, da so običajno v organizacijah kadrovski viri za takšno delo zelo omejeni, morda tudi znanja nimajo dovolj, vendar je po naših izkušnjah na trgu veliko ponudnikov z neustreznimi referencami, kar lahko končno pomeni, da so načrti nekakovostni in ne služijo svojemu namenu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 8:

**Ali je možno pripraviti nabor aktivnosit PZDM, ki so finančno upravičen ukrep?**

**Za: Vseeno.**

Odgovor: Kakor jaz razumem (Staša, MJU), je upravičenost odvisna od tega, kako utemeljen je ukrep glede na potrebe delodajalca. V prenovljenih smernicah bi temu želeli nameniti posebno pozornost – torej predpogojem, kdaj je nekaj upravičeno (in kdaj ne)

Tanja Urdih Lazar: Odgovori so že vključeni pri vprašanju 3.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 9:

**Kakšna vprašanja vključujejo ankete, ki služijo kot podlaga za programe PZD?**

**Za: Vseeno.**

Odgovor:

Tanja Urdih Lazar: Ankete običajno dopolnjujejo druge podatke, ki jih organizacija že ima, zato se nabor vprašanj pripravi glede na to, kateri podatki še manjkajo oziroma bi jih potrebovali, da bi bila »slika« o zdravju zaposlenih in njihovih potrebah čim boljša. Če pa je anketa edini vir podatkov, jo je treba načrtovati širše z npr. vprašanji o: morebitnih zdravstvenih težavah in razlogih za bolniško odsotnost;

urejenosti fizičnega delovnega okolja; glavnih psihosocialnih dejavnikih tveganja (npr. organizacija dela, komunikacija, odnosi z nadrejenimi in sodelavci); življenjskem slogu (npr. prehrana, gibanje).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 10:

**Kako planirati finančna sredstva?**

**Za: Vseeno.**

Odgovor:

UKOM: Višina sredstev je odvisna od delodajalca oz. vodstva: Če vodstvo podpira aktivnosti za promocijo zdravja pri delu, potem je večja verjetnost, da za promocijo zdravja nameni več sredstev. Koliko sredstev se mora ali sme zagotoviti za promocijo zdravja pri delu, zaenkrat ni nikjer določeno. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 11:

**Kakšna je pravna podlaga za izvedbo slovenskega zajtrka?**

**Za: Vseeno.**

Odgovor:

UKOM: Slovenski zajtrk lahko financirate samo kot reprezentanco ministra/direktorja. To ni aktivnost za promocijo zdravja pri delu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 12:

Stalno pa dobim vprašanja, zakaj npr. nekdo lahko zunaj kadi in se mu ure ne odbijejo, za vadbo pa se. **Kateri pravilnik točno to opredeljuje in na kakšen način izpeljati postopke? Se pravi, kaj konkretno je potrebno narediti, da bi se vadba izvajala oz. štela v delovni čas? In kaj konkretno je potrebno narediti, da bi bila udeležba na vadbi lahko brezplačna?**

**Za: Vseeno.**

Odgovor:

UKOM: Kratki odmori med delovnim časom so dovoljeni. Nekdo si gre kuhat kavo, nekdo pa gre ven kadit. Kako dolgo vadbo imate v mislih? Če gre za aktivni odmor med delovnim časom, ki je opredeljen na podlagi potreb v programu PZDM, potem se to lahko šteje v delovni čas. Navajamo pa primer sodbe, kjer je v konkretnem primeru sodišče v Sloveniji presodilo, da udeležba na tekmovanju, kljub temu, da je posameznika tja napotil delodajalec, ni službena zadeva (uslužbenec se je poškodoval pri vadbi in je zahteval, da se bolniška opredeli kot poškodba pri delu, sodišče pa je zahtevek zavrnilo, ker udeležba ni službena/delovna obveznost): [iskalniksodneprakse.si/documents/docfile:45c15fd6-3e8c-4d51-a3f8-23320d5645d6](https://iskalniksodneprakse.si/documents/docfile:45c15fd6-3e8c-4d51-a3f8-23320d5645d6)

Tanja Urdih Lazar: Glavno priporočilo pri promociji zdravja na delovnem mestu je, da aktivnosti pretežno potekajo na delovnem mestu in v delovnem času. To je zapisano tudi v sedanjih smernicah. Če je kje drugače, je verjetno težava v pomanjkljivi podpori vodstva tem aktivnostim.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vprašanje 13:

**Ga. Nada vas pa prosim da pojasnite, na kateri podlagi ste lahko izpeljali, da je servis za privatna kolesa lahko brezplačen.**

Odgovor:

Kot JRZ imamo tudi tržna sredstva in so te aktivnosti (servis koles in sadje) financirane iz teh sredstev.